Skooltragedie: ‘Hy was ŉ pragtige seun’ sê paRoydon Olckers. Foto: Facebook Roydon Olckers (17), een van die drie leerders wat Vrydag by die Hoërskool Driehoek dood is, se pa sê sy seun se dood was nie tevergeefs nie. Donovan Olckers het in ŉ onderhoud by die skool aan eNCA gesê hy kon nie vir ŉ beter seun gevra het nie en was baie trots op Roydon. “Hy was ŉ Christen. Hy was baie behulpsaam en dit is net ŉ groot verlies. Hy was ŉ voorbeeld, selfs vir my.” Olckers het gesê sy enigste vertroosting is dat hy weet Roydon is by die Here. “Ek het myself en my seun belowe sy dood sal nie tevergeefs wees nie. Ek het belowe ek sal vir almal sê om elke dag hul Bybel te lees, te bid en uit te gaan en ŉ verskil te maak. Jandré Steyn. Foto: Facebook “Wees lief vir mekaar. Hou op met die haat, die gekibbel en al die nare dinge. Gaan uit en maak ŉ verskil. Dit is wat sy nalatenskap gaan wees.” Die ander twee leerders wat in Vrydag se ramp dood is, is intussen geïdentifiseer as Jandré Steyn en Marli Currie, albei 13 jaar oud en in gr. 8. Die Gautengse varswater-oewerhengelvereniging het hulde gebring aan Jandré en gesê hy het met leedwese en groot hartseer van sy dood kennis geneem. “Ons innige simpatie aan sy ouers, Jan en Anzél Steyn, en sy twee ouer sussies.” Marli Currie. Foto: Facebook Marli is intussen beskryf as ŉ meisie met ŉ sagte hart en mooi persoonlikheid. Die UTEG Taekwondo-gevegskunsskool het gesê Marli was ŉ student by hulle. “Ons innige meegevoel aan haar ouers, boetie, familie en vriende. ŉ Swartbelt met ŉ sagte hart, en mooi persoonlikheid. Ons gaan jou mis, meisiekind, ons weet dat jy by Jesus se voete nou kan rus, tot ons jou weer sien. Jou plekkie gaan nou leeg wees, maar ons sal jou nooit vergeet nie.” Honderde mense het Vrydagaand by die Hoërskool Driehoek bymekaargekom om te rou en eer te betoon aan die slagoffers. Mense het blomme, kaartjies en sagte speelgoed by die skool neergesit om medelye te betoon. Ouers, onderwysers, leerders en lede van die gemeenskap het mekaar getroos en gebid. Panyaza Lesufi, LUR vir onderwys in Gauteng, het die skool met onmiddellike effek gesluit. Lesufi het sy dank aan die gemeenskap en ouers uitgespreek wat ingespring en gehelp het na die tragedie. Hy het versoek dat al die leerders mediese behandeling ontvang al het hulle nie ŉ mediese fonds nie. Lesufi het ook onderneem om die beseerde leerders in die onderskeie hospitale te besoek. Foto: Verskaf Vyf leerders het kritieke beserings opgedoen en drie van die leerders is met helikopters na nabygeleë hospitale vervoer vir dringende mediese behandeling, volgens Shawn Herbst, woordvoerder van Netcare 911. Meer as 20 leerders is beseer en hul beserings wissel van gering na matig. Intussen sal inspeksies by die skool gedoen word om seker te maak al die strukture is veilig voor die skool sal heropen. Die loopvlak van een skoolgebou na ŉ ander het kort na 08:00 ineengestort. Leerders het glo oor die loopvlak geloop waarna dit ineengestort en op leerders wat onder die loopvlak was, geval het. Die struktuur word intussen met tydelike staalpale gestut om te keer dat dit nie verder ineenstort nie.